CELEX: 32012D1117(01)
Language: et
Date: 2012-11-15 00:00:00
Title: Komisjoni otsus, 15. november 2012 , elektrivaldkonna koordineerimise rühma moodustamise kohta

17.11.2012   
            
            
               ET
            
            
               Euroopa Liidu Teataja
            
            
               C 353/2
            
         KOMISJONI OTSUS,
   15. november 2012,
   elektrivaldkonna koordineerimise rühma moodustamise kohta
   2012/C 353/02
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               Asutamislepingu artikli 194 lõike 1 kohaselt on liidu eesmärk solidaarsuse vaimus tagada energiaturu toimimine ja liidu energiaga varustamise kindlus ning edendada energia tõhusat kasutamist ja säästmist, uute ja taastuvate energiaallikate väljaarendamist ning energiavõrkude sidumist.
            
         
               (2)
            
            
               Euroopa Parlamendi ja nõukogu 18. jaanuari 2006. aasta direktiivi 2005/89/EÜ (elektrienergia varustuskindluse ja infrastruktuuriinvesteeringute kohta) (1) kohaselt peavad liikmesriigid tagama elektrienergia varustuskindluse kõrge taseme ja võtma selleks arvesse piiriülese koostöö võimalusi. Komisjoni ülesanne on jälgida ja kontrollida kõnealuse direktiivi kohaldamist.
            
         
               (3)
            
            
               Euroopa Parlamendi ja nõukogu 13. juuli 2009. aasta direktiiviga 2009/72/EÜ, mis käsitleb elektrienergia siseturu ühiseeskirju ning millega tunnistatakse kehtetuks direktiiv 2003/54/EÜ (2), on ette nähtud elektrienergia siseturgu käsitlevad üksikasjalikud eeskirjad. Kõnealuste eeskirjade eesmärk on muu hulgas edasi arendada võrkude piiriülest ühendamist ja tagada elektrienergia varustuskindluse kõrge tase.
            
         
               (4)
            
            
               Direktiiviga 2009/72/EÜ tehakse reguleerivatele asutustele ülesandeks kontrollida võrgu talituskindlust ja usaldusväärsust käsitlevate eeskirjade täitmist ning varustuskindlusega seotud investeeringuid tootmisvõimsusesse. Vastavalt määrusele (EÜ) nr 713/2009 (3) abistab reguleerivaid asutusi Energeetikasektorit Reguleerivate Asutuste Koostööamet, kui on vaja kooskõlastada kõnealuste asutuste meetmeid, ja kontrollib Euroopa elektri põhivõrguettevõtjate võrgustiku (ENTSO-E) ülesannete täitmist.
            
         
               (5)
            
            
               Lisaks on direktiiviga 2009/72/EÜ ette nähtud, et põhivõrguettevõtjad tagavad turvalised, usaldusväärsed ja tõhusad elektrivõrgud ning määrusega (EÜ) nr 714/2009 (4) on ENTSO-E-le antud ülesanne võtta vastu vahendid, millega tagatakse koostöö võrguhalduses nii tava- kui ka eriolukorras ning koostada korrapäraselt Euroopa tootmise piisavuse prognoose.
            
         
               (6)
            
            
               Direktiivi 2009/72/EÜ kohaselt on liikmesriikidel ja reguleerivatel asutustel kohustus teha koostööd omavahel ja komisjoniga, et integreerida oma siseriiklikud turud, mis on esimene samm täielikult liberaliseeritud siseturu loomise poole. Komisjon jälgib direktiivi 2009/72/EÜ (5) sätete rakendamist.
            
         
               (7)
            
            
               Elektrienergia suurenev tootmine taastuvatest energiaallikatest toob kaasa uusi probleeme elektrienergia siseturu jaoks, eelkõige seoses võrgu stabiilsuse ja elektrienergia varustuskindlusega. Euroopa elektriturgude edukaks integreerimiseks ja elektrienergia varustuskindluse kõrge taseme säilitamiseks on väga tähtis paremini kooskõlastada elektrienergia siseturuga seotud meetmeid liikmesriikide, muude asjaomaste sidusrühmade ja komisjoni vahel.
            
         
               (8)
            
            
               Selleks on komisjon algatanud mitmeid kohtumisi liikmesriikide pädevate asutuste kõrgetasemeliste esindajate, energeetikasektorit reguleerivate riiklike asutuste, ENTSO-E ja Energeetikasektorit Reguleerivate Asutuste Koostööameti (edaspidi „amet”) vahel, et vahetada mõtteid ja kasutada kohtumiste tulemusi poliitilise planeerimise kujundamisel elektrienergia varustuskindluse küsimustes, mis hõlmavad muu hulgas võrgu stabiilsust ja piisavat tootmist. Esimesi meetmeid ja elektrivaldkonna koordineerimise rühma loomise ideed arutati 2011. aasta septembris Wroclawis toimunud mitteametlikul energeetikanõukogu kohtumisel ning transpordi, telekommunikatsiooni ja energeetikanõukogu kohtumistel novembris 2011 ja veebruaris 2012.
            
         
               (9)
            
            
               Kõnealused kõrgetasemeliste esindajate kohtumised on osutunud komisjoni ja kõigi asjaomaste sidusrühmade jaoks väga kasulikuks. Kohtumistelt saadi väärtuslikku teavet elektrienergia siseturu ja varustuskindluse küsimuste kohta ning need andsid võimaluse arutada erinevaid võimalikke lahendusi praegustele probleemidele. Kohtumistel rõhutati eelkõige vajadust käsitleda uusi Euroopa elektriturgude integreerimise probleeme.
            
         
               (10)
            
            
               Seepärast on asjakohane moodustada elektrivaldkonna eksperdirühm ning määratleda selle ülesanded ja struktuur.
            
         
               (11)
            
            
               Kõnealune rühm peaks aitama tugevdada ja intensiivistada kooskõlastamist liikmesriikide ja komisjoni vahel piiriülese elektrikaubanduse ja varustuskindluse küsimustes, mis hõlmavad muu hulgas tootmise piisavust ja võrgu stabiilsust, ning samuti selleks, et ette valmistada uusi võimalikke poliitikaalgatusi ja reageerida võimalike tarnekriiside korral.
            
         
               (12)
            
            
               Elektrivaldkonna koordineerimise rühm peaks pakkuma komisjonile ja rühma liikmetele meetmete alast oskusteavet, mis on vajalik selliste algatuste elluviimiseks, millega püütakse jätkata ja suurendada turu integreerimist ning tagada elektrienergia varustuskindlus.
            
         
               (13)
            
            
               Eksperdirühma peaksid kuuluma liikmesriikide pädevate asutuste (energeetikavaldkonna eest vastutav ministeerium ja riigi reguleeriv asutus), ENTSO-E ja ameti esindajad. Eksperdirühma liikmete jaoks tuleks kehtestada teabe avaldamise eeskirjad.
            
         
               (14)
            
            
               Rühma liikmete isikuandmete töötlemisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (6).
            
         ON VASTU VÕTNUD KÄESOLEVA OTSUSE:
   Artikkel 1
   Elektrivaldkonna koordineerimise rühma moodustamine
   Käesolevaga moodustatakse elektrivaldkonna koordineerimise rühm (edaspidi „koordineerimisrühm”).
   Artikkel 2
   Koordineerimisrühma ülesanded
   1.   Koordineerimisrühma ülesanded on järgmised:
   
               a)
            
            
               tegutseda platvormina, mis võimaldab vahetada teavet ja koordineerida piiriülese mõjuga poliitikameetmeid elektrienergia valdkonnas ning vahetada kogemusi, parimaid tavasid ja oskusteavet ning abistada komisjoni poliitikaalgatuste väljatöötamisel;
            
         
               b)
            
            
               lihtsustada teabevahetust ja koostööd elektrienergia varustuskindluse alal, mis hõlmab muu hulgas tootmise piisavust ja piiriüleste võrkude stabiilsust.
            
         2.   Koordineerimisrühm teeb eelkõige järgmist:
   
               a)
            
            
               vahetab teavet seoses elektrienergia tootmist ja edastamist käsitlevate otsuste ning nende võimaliku mõjuga piiriülesele elektrikaubandusele ja piiriüleste võrkude stabiilsusele;
            
         
               b)
            
            
               arutab võrgu stabiilsuse ja/või tootmise piisavusega seotud konkreetseid murettekitavaid küsimusi, et jõuda energia siseturuga kooskõlas olevate lahendusteni;
            
         
               c)
            
            
               vaatab läbi ENTSO-E poolt korrapäraselt koostatavad piisavuse prognoosid, eelkõige juhul, kui need osutavad võimalikule riskile seoses varustuskindlusega;
            
         
               d)
            
            
               edendab hädaolukorras rakendatavat teabevahetust ning ennetavat ja kooskõlastatud tegevust liidu sees ning liidu ja kolmandate riikide vahel.
            
         Artikkel 3
   Konsulteerimine
   Komisjon võib konsulteerida koordineerimisrühmaga kõikides elektrienergiaga seotud küsimustes, eelkõige varustuskindlusega seoses.
   Artikkel 4
   Koordineerimisrühma koosseis
   1.   Koordineerimisrühmas on järgmised liikmed:
   
               a)
            
            
               liikmesriikide ametiasutused, eelkõige energeetikavaldkonna ministeeriumid;
            
         
               b)
            
            
               energeetikavaldkonda reguleerivad riikide asutused;
            
         
               c)
            
            
               määrusega (EÜ) nr 713/2009 (7) loodud Energeetikasektorit Reguleerivate Asutuste Koostööamet (edaspidi „amet”);
            
         
               d)
            
            
               määrusega (EÜ) nr 714/2009 (8) loodud Euroopa elektri põhivõrguettevõtjate võrgustik (ENTSO-E).
            
         2.   Iga liige nimetab koordineerimisrühma töös osalemiseks kuni kaks alalist esindajat ja kaks asendusesindajat. Üks liikmesriigi alalistest esindajatest on energeetikavaldkonna valitsusasutuse juht. Üks riigi reguleeriva asutuse alalistest esindajatest on selle peadirektor või president. Üks ameti nimetatud alalistest esindajatest on selle direktor. Üks ENTSO-E nimetatud alalistest esindajatest on selle peasekretär. Asendusliikmed nimetatakse ametisse samade tingimuste alusel kui liikmed; asendusliikmed asendavad automaatselt iga liiget, kes puudub või ei saa töös osaleda.
   3.   Hädaolukorra ajal liidu, liikmesriigi või piirkonna tasandil või muudes eriolukordades võivad koordineerimisrühma liikmed paluda komisjonil nimetada koordineerimisrühma töös osalema rohkem kui kaks esindajat.
   4.   Koordineerimisrühma liikmete nimed, samuti liikmete alaliste esindajate ja asendusliikmete nimed ning vaatlejate nimed avaldatakse komisjoni eksperdirühmade ja muude samalaadsete üksuste registris (edaspidi „register”) (9).
   5.   Iga elektrivaldkonna (10) koordineerimise rühma liige registreerib end interneti kaudu (CIRCABC veebisait) ning tagab, et tema registreerimisandmed oleksid ajakohastatud.
   6.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Töökord
   1.   Koordineerimisrühma esimees on komisjoni esindaja (edaspidi „esimees”).
   2.   Esimees kutsub koordineerimisrühma korrapäraselt kokku ning jagab sellega liikmetelt saadud teavet, tagades samal ajal tundliku äriteabe konfidentsiaalsuse.
   3.   Kokkuleppel komisjoni talitustega võib koordineerimisrühm luua alarühmi, kes koordineerimisrühmaga kooskõlastatud volituste alusel tegelevad konkreetsete küsimustega. Alarühmad saadetakse pärast ülesannete täitmist laiali.
   4.   Komisjoni esindaja võib kutsuda koordineerimisrühma või alarühma töös ajutiselt osalema väliseksperte, kes on pädevad rühma konkreetses päevakorraküsimuses (nt tootja- või tarbijaorganisatsioonide esindajad või kolmandad riigid). Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja 8 punktis 3 osutatud organisatsioonile või kandidaatriigile.
   5.   Eksperdirühma liikmed ja nende esindajad ning kutsutud väliseksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust ning komisjoni otsuse 2001/844/EÜ, ESTÜ, Euratom (11) lisas ELi salastatud teabe kaitseks sätestatud turvaeeskirju. Kõnealuste nõuete rikkumise korral võib komisjon võtta kõik asjakohased meetmed.
   6.   Koordineerimisrühma ja selle alarühmade koosolekud peetakse tavaliselt komisjoni ruumides. Komisjon tagab seejuures sekretariaaditeenused. Koordineerimisrühma ja selle alarühmade koosolekutele võib kutsuda komisjoni muude talituste ja Euroopa välisteenistuse esindajaid, kui arutletavad küsimused on otse seotud nende tegevusega.
   7.   Ilma et see piiraks käesoleva artikli lõike 6 kohaldamist, teeb komisjon kõik asjakohased töödokumendid koordineerimisrühma liikmetele kättesaadavaks Euroopa Liidu ja tema partnerite ühises töökeskkonnas (CIRCA veebisait). Lisaks avaldab komisjon kõik asjaomased dokumendid registris või registrist asjakohasele veebisaidile viitava lingi kaudu. Süsteemsel avaldamisel võib ette näha erandeid juhul, kui dokumendi avalikustamine kahjustaks määruse (EÜ) nr 1049/2001 artiklis 4 määratletud avaliku või erahuvi kaitset.
   Artikkel 6
   Koosolekute kulud
   1.   Koordineerimisrühma ja selle alarühmade tegevuses osalejatele ei maksta osutatud teenuste eest tasu.
   2.   Iga liikmesriigi ja riigi reguleeriva asutuse ühe esindaja reisikulud katab komisjon kooskõlas komisjonis kehtiva korraga.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   
      Brüssel, 15. november 2012
      
         
            Komisjoni nimel
         
         
            komisjoni liige
         
         Günther OETTINGER
      
   
   
      (1)  ELT L 33, 4.2.2006, lk 22.
   
      (2)  ELT L 211, 14.8.2009, lk 55.
   
      (3)  ELT L 211, 14.8.2009, lk 1.
   
      (4)  ELT L 211, 14.8.2009, lk 15.
   
      (5)  Varustuskindluse küsimuste kohta vt eelkõige direktiivi 2009/72/EÜ artikli 47 lõike 1 punkt c (seire). Komisjon peab hindama varustuskindlusega seotud küsimusi ka sertifitseerimisotsuste kontekstis (vt direktiivi 2009/72/EÜ artikli 11 lõige 7) ning esitama soovitusi kolmandate riikidega läbirääkimiste pidamiseks asjaomaste varustuskindlust tagavate kokkulepete üle (vt direktiivi 2009/72/EÜ põhjendus 25).
   
      (6)  EÜT L 8, 12.1.2001, lk 1.
   
      (7)  Vt joonealust märkust 3.
   
      (8)  Vt joonealust märkust 4.
   
      (9)  Liikmed, kes ei soovi oma nime avalikustamist, võivad taotleda erandi tegemist nimetatud reeglist. Eksperdirühma liikme nime mitteavalikustamise taotlus loetakse õigustatuks juhul, kui nime avaldamine võib ohustada liikme turvalisust või erapooletust või tema eraelu puutumatust.
   
      (10)  CIRCABC – Communication & Information Resource Centre for Administrations, Businesses and Citizens.
   
   
      (11)  EÜT L 317, 3.12.2001, lk 1.